钦定古今图书集成/理学汇编/学行典/第063卷 > 《答强睿庵侍御》冯从吾
## 钦定古今图书集成/理学汇编/学行典/第063卷 > 《答强睿庵侍御》冯从吾

承教隐居求志，行义达道。夫人之志不同，有志事功
者，有志气节者，有志道德者。要之道德可以兼事功
气节，事功气节不可以兼道德，求志者惟求志。此道
德譬如树培其根，水濬其源，异日遇事功则事功而
非倚于事功，遇气节则气节而非倚于气节，不患其
华不茂而流不长也。若不辨所求何志，而第曰“求志。”
无论思不出位谓何？窃恐古人亦不若是之憧憧扰
扰矣。昔子路志在强兵，冉求志在足民，公西华志在
礼乐，其志岂不甚伟？不知由志强兵矣，如或知尔，而
畀之足民之任；求志足民矣，如或知尔，而畀之礼乐
之任。赤志礼乐矣，如或知尔，而又畀之强兵之任，三
子者其将何以应之？得非所行者非其所志，而所志
者又非其所行者邪？虽大贤作用，临时自有转移，而
要之毕竟有所倚。故夫子独喟然于春风沂水之点
者，诚进三子之事功气节于一无所倚之域也，岂徒
与其逍遥旷达而已哉？夫志如三子，而夫子犹进之，
况后世之志事功气节者，不求进于道德，可乎？不然，
喜谈事功气节而不“信讲学，其不为功名客气所累
者几希。”鄙见如斯，不知明公以为何如？